Papersnake/gushiwen huggingface dataset:
天平山
范师道（宋代）

万物天地间，或有奇胜跡。
见赏能几人，不止今与昔。
吴门多好山，天平为峻极。
旦暮常白云，表里皆珍石。
烟岚十里光，松桂四时色。
我因一纵游，烦襟为开释。
感古怀君子，翻然长太息。
乐天赏云泉，诗章何历历。
垂今数百年，继者漠然寂。
间遇希文来，双旌守乡国。
行春三镶原，吟哦尽所得。
子美天与才，寻幽多采摭。
赋百五十言，平地黄金掷。
三贤固有名，山亦资辉赫。
此去还几年，不逢好事客。
莞草 其一
卢祥（明代）

菀彼莞草，其色芃芃。厥土之宜，南海之东。
晓发龙江寨和王惺园学使
孙鲁（清代）

已逐风尘迹，敢嗟行路难。五更山月小，六月海风寒。

戍鼓沈松径，村鸡啼竹阑。兵戈消断久，无复惜荒残。
小雨
张耒（宋代）

稍稍阴霭集，萧肃春寒生。
窗灯耿初照，小雨细无声。
还来就温炉，依然有故情。
燕坐悄无语，军城递远更。
庆省图赠判府何汝弘
钟芳（明代）

岁在壬申秋，九月月营魄。吾皇迓初度，玉帛走万国。

岳贡川呈珍，三灵协嘉告。何侯松柏姿，忠荩盎可掬。

际兹风露凉，北去致嵩祝。早发陵阳城，莫辗长安陌。

载瞻太乙居，天颜邃穆穆。遂觐五山翁，清莹对冰蘖。

寿君兼寿亲，一德赞亭毒。敛祉用敷锡，九有悉沾沃。

岂曰门户荣，峨峨羡冠绂。传家有彝训，此意良自勖。
喜公择之归兼怀子崧三首
赵蕃（宋代）

曾因避仇去，竟作倦游归。
梅蕊经青眼，缁尘染素衣。
湖山新有得，岁月旧成非。
小定能来否，柴关夜启扉。
次韵徐廷献机宜送自酿石室酒三首 其二
范成大（宋代）

清绝仍香如橘露，甘馀小苦似松肪。官槽重浊那知此，付与街头白面郎。
金精山留题
张商英（宋代）

秦亡项灭汉罢兵，分王宗室皆连城。西方女子不用事，张氏有妇怀金精。

吴山之下吴水曲，石鼓峰峦翠相矗。山幽水邃闺阁严，二八芳年貌如玉。

吴王闻知心欲狂，珠琲缯纩罗千箱。苦凭青翼致消息，陈说富贵誇膏粱。

玉人冷笑吾当许，汝第为吾开洞府。洞成赋诗悲下土，悲哉下土人皆苦。

飘飘仙袂淩上苍，天街昴毕腾辉光。使回千里涩进步，目极五云空断肠。

吴王悒悒忽不乐，入顾后宫情索寞。仙凡会合竟何年，多谢君王凿洞天。
用前韵答李行正教授
晁补之（宋代）

见我淮南初召西，重来学馆尚栖迟。未容小隐通三径，聊可卑飞共一枝。

饮罢玉山方突兀，赋成笔陈已淫夷。霜荷叶叹青衫旧，闻子修身自畏知。
次韵宋尚书山居十五咏·卧云庵
方岳（宋代）

半坞云侵藓石床，向来忧乐已俱忘。
墙西有竹曾留鹤，梦亦相携入帝乡。
山居二首
袁燮（宋代）

城居未免嚣尘役，野处閒观德性初。
究竟孰为清与浊，此心巡处即吾庐。
奉和江冲陶隐居二十韵 其九
汪炎昶（宋代）

山鸟戛曙烟，扶桑挂初日。岩栖学仙侣，应试餐霞术。
偈一
神秀（唐代）

身是菩提树，心如明镜台。
时时勤拂拭，莫使染尘埃。
武康溪居即事寄实印大师四首
释智圆（宋代）

偶来溪上纵闲吟，泉石深藏便有心。
莫拟他年访幽迹，白云青嶂更难寻。
闻人说海北事有感
聂夷中（唐代）

故乡归路隔高雷，见说年来事可哀。村落日中眠虎豹，

田园雨后长蒿莱。海隅久已无春色，地底真成有劫灰。

荆棘满山行不得，不知当日是谁栽。
送李十一尉临溪
常建（唐代）

泠泠花下琴，君唱渡江吟。天际一帆影，预悬离别心。

以言神仙尉，因致瑶华音。回轸抚商调，越溪澄碧林。
春兴三首 其一
林大钦（明代）

绿萝摇烟空，山色有无中。孤英生华滋，隙日上中峰。

我有芳春思，兴来愁独语。尘迹滞人寰，未能凌风举。

悠悠复悠悠，村水还东流。人生何系住，岁暮聊自由。
和林雨大雹有如鸡卵者
耶律铸（宋代）

谁拥珠玑积玉京，纵期明月易愁晴。若教不值骊龙睡，不信波斯擅得名。
谒李忠简公祠
金节（明代）

曾闻灯火寄丹邱，庙食珠江砥柱流。宇宙独存清节在，如来长护玉香浮。

半空台岛开初地，万祀簪裳忆壮猷。欲荐藻蘋沧海隔，西风吹送一轻舟。
暇日六咏其二{蛙}
张耒（宋代）

越国未亡吴，曾动君王意。
句践自有心，凭车汝无恃。
左世绩妙年登第而飘泊遐荒十年不得调盖尝以事忤权贵今公道方开始欲仕进索余赋诗
王庭圭（宋代）

射策枫庭最妙年，九衢争看若登仙。乘鸾岂慕天边贵，失马方知塞上贤。

华毂朱轮多覆辙，高门大屋尚修椽。如今相国开公道，此诗他时亦盛传。
沂溪怀正之
王安石（宋代）

故人何处所，天角浪漫漫。
寂寞断音驿，徘徊愁肺肝。
世情纷可怪，旅况浩难安。
愿化东南鹄，高飞托羽翰。
冬日与顾九和殷近夫孙太初顾与成游太湖
郑善夫（明代）

漫漫五湖景，役役百年客。霜容舍广墟，申椒不胜摘。

葭管复气候，岁序莽消息。群山一何苍，远水一何白。

燕台既迢递，玄圃又悬隔。终当吸沆瀣，去去结松柏。
梁三朝雅乐歌 需雅 七
沈约（南北朝）

备味斯飨惟至圣。
咸降人神礼为盛。
或风或雅流歌咏。
负鼎言归启殷命。
悠悠四海同兹庆。
望文脊怀瞿硎先生
姚辟（宋代）

文脊山中姓已逃，江城争美少微高。
应知司马来窥鼎，便学春人去种桃。
海上音书断鸿雁，洞中吟啸伴猿猱。
鹿裘谁识先生志，却把虚词倚伏滔。
送吴敏学还吴省亲
谢晋（明代）

双亲白发老东吴，令子丹心向帝都。正及岁寒归故里，不辞雨雪载长途。

无人似尔情偏厚，有酒如渑兴不孤。他日相思凝望处，暮云春树总模糊。
晤家月岩兼寄顾莼勺
王鹄（清代）

人日忆故人，题诗寄何处。五夜凄清寒剪烛，三年离别风飘絮。

谈诗不倦虎头痴，飞梦难寻虎山路。春风一夕心颜开，旧雨不来新雨来。

故人无恙新诗裁，笑谈连襼同徘徊。九载相思故园竹，三径绿寒荒老屋。

前年水患忧贵粟，鸿雁嗷嗷髑髅哭。感旧可怜新鬼多，思归并少畸田薄。

诗亡影瘦一书生，母病儿殇梦也惊。科名草少英雄死，志气人高鬼蜮瞋。

何日壮怀伸，归卧灵岩顶。烟云从画，猿鹤捧茗。狂歌长啸，花香雪冷。

红尘变幻渺不知，日与故人醉赋诗。团圆月照真须眉，并无相逢何别离。

百年歌舞长于斯，何至海右亭前始相见，同有思乡愁一片。

君家痴叔发苍苍，何事冲寒跋涉忙。相逢且尽今朝乐，笑对春风醉百觞。
送南安镇抚赵南山捧表西省
萨都剌（元代）

平生尺剑众中师，臣子肝肠天地知。少壮金戈探虎穴，太平铠甲网蛛丝。

青衫白发尊前酒，紫塞黄云马上诗。今日又随天表去，梅花香里立沙墀。
醉花阴 其二
杨无咎（宋代）

捧杯不管馀酲恶。玉腕宽金约。宛转一声清，戛玉敲冰，浑胜鸣弦索。

朱唇浅破桃花萼。重注鸬鹚杓。夜永醉归来，细想罗襟，犹有梁尘落。
饮蔚千荷庭因书己意二首 其一
戴亨（清代）

高树鸣蝉昼亦阴，门环灵沼受凉深。溪山得友方成赏，风雨开尊每过寻。

凫雁惯来离垢境，主宾相对出尘心。临轩一曲横焦尾，高咏成连海上音。
句 其三
楼楚材（宋代）

满阎浮世香俱有，与广寒宫花对开。
方丈台李昭灵夫人与许玉斧
姚燮（清代）

莫恃元挺姿，听彼世迹挠。十年不理梳，绿发缠至腰。

元灵谢囚絷，枯坐皆逍遥。鬼神避其鉴，群象幻何逃？

华襚玉虹绣，文䙱春烟绡。粲舌宜媚心，殊悟堪寄寥。

瀛台三千寻，可涉未为高。不揽九纬纲，安能齐荣凋？

骨肉皆可腐，慎尔真精摇。
送逯都水赴海运万户
宋沂（元代）

都水使者日边来，黄金虎符照漕台。笑持英簜入沧海，不比徐福求蓬莱。

将军昔骑青骢马，风采桓桓丹阙下。紫髯如戟半成霜，议论精神更潇洒。

今年运米发东吴，三百万石皆明珠。扬旗列戟耀云汉，伐鼓鸣金转舳舻。

将军尚文今尚武，何物鲸鲵敢予侮。搀抢荡灭凋瘵平，报政归来奏明主。
虞美人
欧阳澈（宋代）

玉楼缥缈孤烟际。徙倚愁如醉。雁来人远暗消魂。帘卷一钩新月、怯黄昏。

那人音信全无个。幽恨谁凭破。扑花蝴蝶若知人。为我一场清梦、去相亲。
花塘涧
陈岩（宋代）

疏岩剔薮空王宅，金碧光中开宝坊。
日日散花方丈里，山门流水例沾香。
代同舍上黄相生辰三首 其二
仲并（宋代）

籍甚声华振九州，龙名未许颍川优。两年鈇钺扶黄屋，一品星川尚黑头。

烜赫朝班联棣萼，张皇军势拥貔貅。自惭东閤叨甄录，愿向清时与国谋。
清平乐（送贾耘老、盛德常还郡。时饮官酒于东堂，二君许复过此）
毛滂（宋代）

杏花时候。庭下双梅瘦。天上流霞凝碧袖。起舞与君为寿。

两桥风月同来。东堂且没尘埃。烟艇何时重理，更凭风月相催。
石鼓寺晚归
李新（宋代）

野鸟音喧豗，苍栾翠轇轕。
冷光雪色陵云端，乱流江势侵天末。
蒙衲老僧初睡美，倚榻陂龙暗摇恬。
竹庵虎子呼未回，石灶茶烟寒不起。
阿昕爱山定忘返，我已兴穷归路晚。
悲风鸣雁一声声，眸寒更觉江城远。
宫词 其四十二
周彦质（宋代）

初夏清和昼漏长，酴醾高架映华堂。一枝斜插蓝罗扇，摇动时时送好香。
连日至瞿唐谒白帝祠登越公三峡堂徘徊览古共成十二绝 其七 白盐
王十朋（宋代）

蜀中盐井知多少，功利端能与海分。尚使此山真可煮，商功计利更纷纷。
灯窗
弘历（清代）

远甸散暮霭，西峰隐落日。笳吹动幔城，莲檠朗毡室。

群籁寂不闻，景清神亦谧。命笔欣佩文，读书期务实。

游豫贵有度，宵旰所无逸。景光足自珍，栖心在专壹。
春秋宫词 其四 怀赢
章钟祜（清代）

无端夫婿作逋逃，又捧盘匜侍早朝。闻说高梁非故主，背人珠泪湿鲛绡。
汲水
喻良能（宋代）

山泉盈石坎，抱罋每相从。
广寒宫阙里，今夕是何年。
门外
刘克庄（宋代）

平生孤立懒随群，未爱标名附五君。
投老病身甘碓□，无穷世事等轮云。
牛衣尚许寻初服，蚕室何堪续旧闻。
玉座他年如记忆，安知不讲礼融文。
挽尤尚书二首
彭龟年（宋代）

天子青宫友，清时法从贤。
典型诸老旧，人物中兴前。
锁闼堆黄纸，金华叠细旃。
夺公何太速，谁与问苍天。
饮兴道观有感五首 其三
方回（元代）

戍垒儿郎意气雄，群腰刀斧薄榛丛。寻真亭仆长松少，礼斗坛荒苦竹空。

菜色可怜穷道士，樵歌不见旧邻翁。存亡得丧知何极，天地悠悠感慨中。
和黄门舅十五夜作
苏颋（唐代）

闻君陌上来，歌管沸相催。孤月连明照，千灯合暗开。

宝装游骑出，香绕看车回。独有归闲意，春庭伴落梅。
望江南
何令修（宋代）

登龙脊，抚剑一长歌。巫峡峰高腾凤鹤，夔门波阔失蛟鼍。东望意如何。
送杨高士归蜀
释慧远（宋代）

龙驰虎骤道何存，肯转灵丹奉至尊。
令下家山方下准，瓢中日月掌中分。
昔年握手登金殿，今日擎拳出禁门。
我欲送君迷旧隐，桃源流水杏花村。
皇帝致斋 其一
许及之（宋代）

圣主忧勤二纪年，宸心久已格皇天。五风十雨如何报，八陛圆坛具告虔。
题义门胡氏华林书院
孙迈（宋代）

浔阳风景接洪都，传说胡君四世居。
诗句满朝皆育咏，君王旌孝表门闾。
数闻过客谈多惠，秘欲凭僧去借书。
若把公卿名刻石，共瞻驷马慕相如。
送陈平父
葛绍体（宋代）

长忆杨花归路春，最怜雪玉苦吟身。
蓬莱风日想依旧，为问细纶谁可人。
题金牛洞
范成大（宋代）

故乡江吴多好山，笋舆篾舫相穷年。
春风吹入江南陌，叠障双峰如旧识。
闻道金牛更孱颜，古来铁锁高难攀。
自从仙伯弭芝盖，凤舞鸾歌开洞天。
新诗剩说山中妙，我不曾游先梦到。
从渠弱水隔蓬莱，云山何处无瑶草。
破山璎珞树歌
陈瑚（明代）

破山之麓兴福寺，庭有双珠树。状为缨络抱佳趣，上有虬干干状云，下有垂条苍苍拂行路。

传闻植自齐梁间，龙山北涧诗未删。名贤新声更间起，野人对此怡心颜。

兹树笃生有妙理，左兮开花右结子。山鸟不敢巢其巅，猿猱鼷鼠不敢穴其里。

岂曰硕果宜留存，天地亦若为尔培灵根。或欲斩其根，披其枝，当风杂叠摧烧之。

树若有灵听我前致词，泰山山头千尺松，只今已受秦皇封。

斧斤柯石遍海内，尔树安得仍以不材终。君不见七星坛前七株桧，昭明手泽今何在。

又不见三峰数仞丹桂花，可怜劖削无萌芽。万物成毁固有数，生无挂碍死无怖。

尔住四高僧前千百年，闻吾此言当恍然。
罗仲思送伯父以道帖
晁公溯（宋代）

我家嵩山翁，平日慕迂叟。
斯文到苍史，高节贯白首。
至今遗翰墨，古意近科斗。
世人规时好，娬媚无不有。
宁知虞书浑，或笑夏篆丑。
往年君家尊，得此盖以厚。
尝从诸父游，于我实世旧。
念昔盟可寻，与君期不朽。
浪淘沙 雨中闷书
樊增祥（清代）

轻雨绿如烟。满地苔钱。唤人鹦鹉不胜寒。金凤花开还又落，闲凭东栏。

来去画屏边。暗触筝弦。西楼旧梦远于天。壁上蟏蛸心上事，各自缠绵。
病起
陆游（宋代）

颓垣破屋暗藜蒿，病起不知秋已高。
晨倚山楹群木脱，暮临苔砌百虫号。
力殚编简初何得，腰折尘埃只漫劳。
赖有浊醪生耳热，狂歌醉草寄吾豪。
唐书局丛莽中得芸香一本
梅尧臣（宋代）

有芸如苜蓿，生在蓬藋中。
草盛芸不长，馥烈随微风。
我来偶见之，乃穉彼蘙蒙。
上当百雉城，南接文昌宫。
借问此何地，删修多钜公。
天喜书将成，不欲有蠹虫。
是产兹弱本，蒨尔发荒丛。
黄花三四穗，结实植无穷。
岂料凤阁人，偏怜葵叶红。
偶成
龙辅（宋代）

阶下莓苔烂熳，墙边竹色萧疏。
彩凤绣来有恨，疏鸿读外无书。
重阳
释德丰（宋代）

战尽今秋见太平，西风多作北风声。
不吹鸟帽吹氈帽，篱下黄花笑不成。
渚宫
苏轼（宋代）

渚宫寂寞依古郢，楚地荒茫非故基。
二王台阁已卤莽，?湘东王、高氏。
?何况远问纵横时。
楚王猎罢击灵鼓，猛士操舟张水嬉。
钓鱼不复数鱼鳖，大鼎千石烹蛟螭。
当时郢人架宫殿，意思绝妙般与倕。
飞楼百尺照湖水，上有燕赵千峨眉。
临风扬扬意自得，长使宋玉作楚词。
秦兵西来取钟虡，故宫禾黍秋离离。
千年壮观不可复，今之存者盖已卑。
池空野迥楼阁小，惟有深竹藏狐狸。
台中绛帐谁复见，台下野水?一作鸭?浮清漪。
绿窗朱户春昼闭，想见深屋弹朱丝。
腐儒亦解爱声色，何用白首谈孔姬。
沙泉半涸草堂在，破窗无纸风飔飔。
陈公踪迹最未远，七瑞寥落今何之。
百年人事知几变，直恐荒废成空陂。
谁能为我访遗迹，草中应有湘东碑。
望湘人·又题秦淮秋泛图
杨葆光（清代）

想红楼乍下，画舫争携，桃根桃叶相并。袖惹花钿，香余酒袂，拚得水窗酩酊。

斜倚衫青，横冲波绿，有人煎茗。算六朝、金粉无多，留与烟波千顷。

秋思被风吹紧。又小鬟催酒，阻人归兴。看丁字帘前，恰耐晚窗秋冷。

莫嫌醉态，浅斟低唱，定入旗亭佳品。渐淡月、沁透衣襟，倚棹照来清影。
寄杨十二秘书
王建（唐代）

初移古寺正南方，静是浮山远是庄。人定犹行背街鼓，

月高还去打僧房。新诗欲写中朝满，旧卷常抄外国将。

闲出天门醉骑马，可怜蓬阁秘书郎。
山中杂诗四首 其四
郑珍（清代）

经旬积雨鸡不鸣，路断何人裹饭行。惟有瑶琴伴桑户，鼓来犹是旧时声。
题凤埕八景 其三 西扃虎屿景
黄诏（明代）

耽耽双兽出林形，浮渡湾门内地凭。风撼潮头须吻白，月升海底爪牙明。

舟无蹈尾知常避，人惯如毛探不惊。长啸海天文炳隐，咆哮谁道食盐声。
和李文伯暑时五首之葛幮
黄庭坚（宋代）

飞蚊远床帷，来傍青灯集。
微凉忽透隙，如带惊雷入。
念彼无幮者，中夜何叹及。
天下同安眠，西风向秋急。
好事近·潇洒小楼东
佚名（宋代）

潇洒小楼东，斜亚一枝梅雪。若在玉溪仙馆，更风流奇绝。花神应为护芳心，付与何人折。行客几回搔首，认暗香浮月。
秋郊杂咏
范立齐（清代）

野外连衡宇，秋高见远山。斜阳明一半，烟树断中间。

国破家何在，年深客未还。紫芝如可采，一为问商颜。
经古寺
李中（五代）

殿宇半隳摧，门临野水开。云凝何代树，草蔽此时台。

绕塔堆黄叶，沿阶积绿苔。踟蹰日将暮，栖鸟入巢来。
建炎己酉冬自婺女携家至临海岁首泛舟憩天柱精舍谒吴君文叟山林感泉石之胜叹城邑之人沈酣势利不知山中之乐也
苏迟（宋代）

列嶂峥嵘植翠屏，寒泉绿净浸轩楹。衣巾清润玻瓈上，窗牖疏明图画成。

尘世正趋名利域，山居不识鼓鼙声。莫年忧患将何适，暂喜沧浪可濯缨。
奉酬燕公见归田赋垂赠之作
赵冬曦（唐代）

穷鸟婴笼缀，孤飞任播迁。鹪鹩王佐用，复此挫冲天。

楚云何掩郁，湘水亦回邅。怀哉愧木雁，忽尔枉兰荃。

愈疾同枚叔，销忧比仲宣。归途书可畏，弱操石犹坚。

覆载虽云广，涔阳直块然。
山谷诗集有题净因寺壁二绝句未知寺在何处甲
曾丰（宋代）

三向稚松争短长，西偏老竹绝炎凉。
千寻以上有秋色，万亩之间无夕阳。
华阳道中对雪怀诸同寅
陈向廷（明代）

迢递华阳尚远征，侵人寒色六花明。神游姑射银为界，梦入梁园雪作城。

郢曲当年谁绝调，剡舟中夜独含情。何时借得东风力，吹散同云望太清。
泊甘棠湖雨后看庐山五老峰
彭玉麟（清代）

匡庐峰，何葱茏，五老秀削青芙蓉。嵚崎屴崱凌长空，雁行排列舒芙蓉。

虬藤蜷木如扶筇，苍颜绿发苔蒙茸。远看伛偻复龙钟，近看挺拔秀且雄。

我家南岳依祝融，曾登泰贷与华嵩。不见湖光万顷扩其胸，不见洪涛巨浸当其冲。

此峰不独飞泉鸣琴声淙淙，更有汪洋灏瀚鄱阳湖水飞银龙。

闻说上有千年桃花红，几欲凌空飞到天池最上重。

大呼匡庐处士同去寻仙踪，振衣千仞长啸开群聋。
菩萨蛮（和彭舍人留别）
陈师道（宋代）

喧喧车马西郊道。临行更觉人情好。住有一年情。去留千载名。

离歌声欲尽。只作常时听。天上玉堂东。阳春是梦中。
赠翁鄞县
钱希言（明代）

四明二百八峰盘，雾阁云窗绿玉寒。
不信谢郎为县令，三年骑马未曾看。
两当县吴十侍御江上宅
杜甫（唐代）

寒城朝烟澹，山谷落叶赤。阴风千里来，吹汝江上宅。

鹍鸡号枉千，日色傍阡陌。借问持斧翁，几年长沙客。

哀哀失木狖，矫矫避弓翮。亦知故乡乐，未敢思夙昔。

昔在凤翔都，共通金闺籍。天子犹蒙尘，东郊暗长戟。

兵家忌间谍，此辈常接迹。台中领举劾，君必慎剖析。

不忍杀无辜，所以分白黑。上官权许与，失意见迁斥。

仲尼甘旅人，向子识损益。朝廷非不知，闭口休叹息。

余时忝诤臣，丹陛实咫尺。相看受狼狈，至死难塞责。

行迈心多违，出门无与适。于公负明义，惆怅头更白。
晨兴
白居易（唐代）

宿鸟动前林，晨光上东屋。铜炉添早香，纱笼灭残烛。

头醒风稍愈，眼饱睡初足。起坐兀无思，叩齿三十六。

何以解宿斋，一杯云母粥。
句
严中和（宋代）

寺老柳遮塔，雨多春碍船。
赋红梅
王洋（宋代）

为怯清宵短，然膏约凭栏。颊疑西子醉，花误北人看。

点露燕支破，啼妆风雨残。莫嫌翠袖薄，犹得护春寒。
勤学
程通（明代）

高斋尽日不吾扃，勤学存心在六经。黄卷千篇深属意，青灯一六漫劳形。

何须苦映孙康雪，更忆曾囊车子萤。窗下十年坚笃志，会须奏对立王庭。
答子有
洪咨夔（宋代）

高吟梁甫卧隆中，眼底驽骀不足空。
清白自将千古月，温凉不定六明风。
交梨火枣根苗长，翠竹黄花信息通。
楼外秋莺强饶舌，笑人迟却黑头公。
送崔詹事论之上都（崔尝典吴兴）
皎然（唐代）

金虎城池在，铜龙剑珮新。重看前浦柳，犹忆旧洲蘋.

远思秦云暮，归心腊月春。青园昔游处，惆怅别离人。
题翠峰院
范仲淹（宋代）

翠峰高与白云闲，吾祖曾居水石间。
千载家风应未坠，子孙还解爱青山。
句
陶弼（宋代）

路小马蹄高复下，村深鸡唱有如无。
渔父辞 其一
毛直方（宋代）

万里清江两桨船，一竿一缕水云边。平生不识书与剑，也得醉饱供閒眠。
龙马歌题郎世宁所画
弘历（清代）

云行者龙陆行马，马犹龙性理固然。又闻大宛界海裔，时有神龙出其渊。

合于牧牝牝乃字，渥洼龙种昂腾骞。孳息展转盛北地，一一如龙见在田。

徒观鬐鬣已轩翥，更参变态犹联翩。我知其理不能写，爰命世宁神笔传。

坰野坦夷繁百草，周以绣岭带镜川。龁饮既适马性悦，作息乃得全其天。

目迷万锦姑弗论，粗陈厥状真奇焉。翘足而陆泅而水，饱而卓立倦而眠。

怒者奋踶嬉者啮，痒者摩颈跃者旋。突者骛者竞相赴，或改其意中俄延。

或背而驰似相忌，或依而就如相怜。夫惟衡轭之不藉，故无窃辔与诡衔。

鲁颂一言蔽诗义，蒙庄数语包全篇。骅骝骐骥世常有，谁言今也无曹韩。
寓言
刘敞（宋代）

感豫常出异，禦寇哀壶丘。好大固累已，巢父笑许由。

东海有意怠，飞飞何所求。纵躯天地间，细故纷悠悠。

愿言不死乡，可与贤达游。
句 其六
杨徽之（宋代）

浮花水入瞿塘峡，带雨云归越巂州。
游天台观
释遵式（宋代）

古观春山下，寻幽似有期。
瀑清冥坐久，峰好独归迟。
客啸巢禽识，仙踪药叟知。
我来无别趣，禅性尽相宜。
紫云岩
刘韐（宋代）

万叠青山入画图，最高高处著浮屠。薄云弄日明还暗，小雨飞空有却无。

山鸟避人疑俗驾，道人好客点云腴。我来一笑忘尘虑，倒载归欤日欲晡。
京口遣怀呈张彦明刘伯宣郎中并诸友一百韵
俞德邻（宋代）

坏云覆紫微，疾风捲黄屋。生灵半涂炭，社稷竟倾覆。

借问谁厉阶，往事具可复。穆陵握乾符，丁揆覆鼎餗。

北兵渡浒黄，沔鄂盛諠讟。涟海荡为墟，交广骇斡腹。

兀然天柱摇，凛甚国脉蹙。明诏起臣潜，扶颠秉钧轴。

将帅一奋呼，江汉奏清肃。维时望公闾，高誉儗方叔。

遄归持相印，景定实初卜。百寮逆近郊，至尊略边幅。

策勋告庙庭，陈乐备敔柷。煌煌福华编，传者笔为秃。

焉知事夸毗，欲掩天下目。得政曾几何，故老尽斥逐。

哀哀杞天崩，度皇继历服。定策比周召，卜世过郏鄏。

万微委岩廊，十年卧林麓。金屋贮娉婷，羽觞醉醽醁。

伍符日空虚，郿邬富储蓄。纷纷轻薄徒，睒眒希自鬻。

荃蕙化为茅，龟玉毁于椟。怡然谈笑间，祸机已潜伏。

延洪幼冲人，天步深踖踧。一朝襄樊破，杀气薄川谷。

折冲亦何为，筹边置机速。拊御既失宜，奔溃更相属。

含垢护逆俦，况望诛马谡。沙武倏飞渡，长江俨平陆。

连樯万艨艟，悠悠自回舳。老夏亦遁逃，竟学龟藏六。

败證剧膏肓，搏手但颦蹙。仓黄出视师，氛埃眯前纛。

总统付虎臣，窃倚晋郤縠。丁洲帅前锋，未战兵已衄。

溃卒争倒戈，降将群袒肉。单骑窜维扬，走险甚奔鹿。

触热赴清漳，就死何觳觫。蹇予客朱方，沈忧发曲局。

欢传用宜中，厦仆支一木。奈何张苏刘，猜忌不相睦。

所过皆夺攘，兹事岂颇牧。借箸资腐庸，授钺逮厮仆。

焦门集战舰，乾坤一掷足。水陆迷畏途，师丧国逾辱。

区区拒毗陵，曾不事版筑。驱民入罟擭，骈首遭屠戮。

至今用钺地，天阴闻鬼哭。苏秀暨湖杭，死生犹转烛。

行成漫旁午，公等真碌碌。独松守张濡，儿戏斗蛮触。

信使诡成禽，贾祸几覆族。三宫泣草莱，万姓呼藭曲。

疑丞诣高亭，献玺愿臣属。黼扆释冕旒，羽卫撤弓韣。

广益亟南奔，穷荒寻帝倏。茕然太母身，垂老歌黄鹄。

彼哉宁馨儿，乘罅叨爵禄。屈膝同所归，伊谁念王蠋。

江湖数十郡，李赵差可录。元恶迷是似，万世有馀恧。

庭芝困广陵，储亡二年粟。力战尚可支，而乃事蜗缩。

乙亥仲夏交，北向发一镞。死伤近七千，从此辍推毂。

浮海未及桴，委身饲蛇蝮。姜才就菹醢，淮城危破竹。

故国莽丘墟，彼黍何稢稢。翠华渺焉之，扶桑睇日浴。

魂断曲江春，新蒲为谁绿。骑鲸事已非，葬鱼势转促。

南纪讫朱厓，一战绝遗躅。旋闻俘文相，系颈絷燕狱。

又闻陆元枢，抗节死弥笃。二公风尘中，耿介受命独。

板荡见忠臣，百身竟难赎。恭惟五季间，永昌应符箓。

一举平泽潞，最后收庸蜀。文子继文孙，三才归位育。

中更靖康祸，流血洒川渎。光尧躬再造，艰苦芜蒌粥。

淳熙受内禅，德盛仁亦熟。宁理度丕承，膏泽多渗漉。

内无褒妲患，外绝安史黩。戚畹及阉寺，屏气但蜷局。

向非彼权臣，玉食擅威福。如何磐石固，转移仅一蹴。

凄凉数载间，王侯乏半菽。九庙翳蒿藜，五陵游豕豰。

向来阛阓地，雨露滋苜蓿。老我亦何为，穷途困羁束。

愁伤觉衰曳，垢腻忘颒沐。蛰迹笑桓鲵，窃食愧饥鹜。

安得董狐辈，直笔濡简牍。诛奸录忠荩，上与麟经续。

海宇今一家，贡赋均四隩。化日满穷阎，淳风变颓俗。

馀生幸未化，刀剑易牛犊。聊种邵平瓜，且植渊明菊。
河间府
陈孚（元代）

北风河间道，沙飞云浩浩。
上有衔芦不鸣之寒雁，下有陨霜半死之秋草。
城外平波青黛光，大鱼跳波一尺长。
牧童吹笛枫叶里，疲牛倦马眠夕阳。
有禽大如鹤，红喙摇绿烟。
路人指我语，似是信天缘。
我生功名付樽酒，衣如枯荷马如狗。
为问天缘可信否？旗亭击剑寒蛟吼。
偈五首 其二
释岩（宋代）

衲僧现前三昧，释迦老子不会。住世四十九年，说得天花乱坠。

争似饥餐渴饮，展脚堂中打睡。
初调江阴主簿
刘攽（宋代）

小来读书非为名，约身不肯游公卿。祇怜狂简真吾党，谩有文章惭老成。

汉廷好武臣尚少，郎官十年不见调。青衫黄绶赤诏除，落拓敢辞流俗笑。
寄酬朝鲜李锦农徵君
李士棻（清代）

李杜与苏黄，名震天壤内。惟苏官较高，亦屡遭迁劾。

今读四家文，俨与经史配。穷困备一身，华声及千载。

君生古人后，心在古人队。昨从海外来，揖我申謦欬。

异域定石交，同姓结深爱。捉笔书生平，字字见肝肺。

挚性俱缠绵，豪情各慷慨。屡临天补楼，把酒终日对。

妙誉溢坛坫，英词耀槃敦。辇下诸耆宿，咸喜识风裁。

分手何匆匆，一聚便难再。天疆实限之，积怀渐成痗。

梦魂飞傍君，河山不能碍。连岁遗我书，吟身知健在。

远物纷见投，如获珠百琲。嗟我少壮时，志尝慕鼎鼐。

谓宜蹑青云，树立追前辈。即今年四十，竟与初心背。

辛苦博一官，未敢傲丞倅。风尘厌奔走，奇穷久益耐。

还蜀无稳期，室人定交谇。琐琐陈旅状，君应悉梗概。

闻君入幕府，仗剑历边塞。徐卿雅重君，青眼优盼睐。

君抱惊世才，畏进而嗜退。蓄念在名山，学道迹宜晦。

所愿勤著书，光洁绝疵颣。吾侪犯世忌，无日无尤悔。

百为难一成，此事未可废。勖君兼自勖，藉作韦弦佩。

勿忘畴昔盟，埙篪鸣异代。夜就短镫檠，苦吟酒频酹。

迸泪缄寄君，东向发长慨。
三年前尝与儿辈步过东泾小岭得胜处可营别墅
陆游（宋代）

前年度岭踏斜阳，曾卜松阴置草堂。
只倚气吞云梦泽，竟无钱买雪堆庄。
烟脂菱角空频摘，火齐杨梅已再尝。
事不如心居十九，往来常羡捕鱼郎。
普天乐 咏世
张鸣善（元代）

洛阳花，梁园月，好花须买，皓月须赊。花倚栏干看烂熳开，月曾把酒问团圆夜。月有盈亏花有开谢，想人生最苦离别。花谢了三春近也，月缺了中秋到也，人去了何日来也？
下黔江
冯山（宋代）

崎岖才喜下荆岑，一水奔腾万石林。使节敢辞重险阻，客舟将命寄浮沉。

可怜幽窦非人境，犹有清泉慰我心。劳逸贤愚宁可问，但嗟衰晚愧临深。
军号一百二十字
陈邦彦（明代）

明昭维熙朝，奕叶垂德润。天心兆云雷，神皇留圣胤。

我后睿且仁，中兴方应运。龙飞自端城，丰芑荫炎郡。

翠华临桂管，楚粤声灵振。何斯溟海滨，群戎稽即讯。

主恩深未酬，丹诚衷所韫。眷言熊罴士，桓赳气俱奋。

投鞭压众川，挥戈平万仞。风霆助行列，筹画伸威信。

载驱启南甸，包举兼齐晋。旂常勒鸿勋，千秋扬淑问。
留别张枢言龙图二首 其二
韦骧（宋代）

政成西蜀肆高怀，乞得东吴盛府开。千里惨舒都在手，百城趋禀孰为才。

恩宽疲瘵精神健，威慑奸憸胆气摧。下客拳拳唯慕谊，欲违旌戟更徘徊。
酒箴
扬雄（两汉）

子犹瓶矣。观瓶之居，居井之眉。处高临深，动而近危。酒醪不入口，臧水满怀。不得左右，牵于纆徽。一旦叀礙，为瓽所轠。身提黄泉，骨肉为泥。自用如此，不如鸱夷。

鸱夷滑稽，腹大如壶。尽日盛酒，人复借酤。常为国器，讬于属车。出入两宫，经营公家。由是言之，酒何过乎？
子从军
于濆（唐代）

男作乡中丁，女作乡男妇。南村与北里，日日见父母。

岂似从军儿，一去便白首。何当铸剑戟，尽得丁男力。
送周韶落籍
胡楚（宋代）

淡妆轻素鹤翎红，移入朱阑便不同。应笑西园桃与李，强匀颜色待东风。
晨雨
杜甫（唐代）

小雨晨光内，初来叶上闻。
雾交才洒地，风逆旋随云。
暂起柴荆色，轻沾鸟兽群。
麝香山一半，亭午未全分。
端午帖子词二十首·一皇后合五首
欧阳修（宋代）

五色双丝献女功，多因荆楚记遗风。
圣君照物同天鉴，不用江心百链铜。
题马和之画四小景
杨娃（宋代）

石楠叶落小池清，独下平桥弄扇行。
倚日绿云无觅处，不知归去两三声。
曾氏北园 其三
邹浩（宋代）

江禽插颈梦初成，庭树横烟晚更轻。已恨重城落吾事，更堪明月向人生。
句 其二
张斛（金朝）

细草沙边树，疏烟岭外村。
用畿字韵谢汪处谦先生新诗之辱 其二
唐桂芳（明代）

泰华山高滴翠肥，观光犹记上京畿。百王制作于今盛，万国来朝自古稀。

人品合陪青琐闼，官阶已制芰荷衣。侯芭惭愧登门早，事业无成鹢退飞。
和韩子文五首
曾协（宋代）

寒浅定知春已至，意闲仍觉日初长。
已谙荣谢如空幻，一室萧然且坐忘。
朗州窦员外见示与澧州元郎中郡斋赠答长句二篇因以继和
刘禹锡（唐代）

鸳鹭差池出建章，綵旗朱户蔚相望。新恩共理犬牙地，昨日同相鸡舌香。

白芷江边分驿路，山桃蹊外接甘棠。应怜一罢金闺籍，枉渚逢春十度伤。
送余直卿廷对
葛绍体（宋代）

吟卷闲晚窗，捷音閧春邮。
推几舞影急，踏门步踪稠。
黄册几载舞，青衫今日酬。
学舍丈人行，文场少年俦。
倚天仰泰华，行地输骅骝。
暑清庭阴阔，风香御烟浮。
龙飞屈亲策，虎帅登先筹。
力深一代源，声匝四海流。
朝阳孤凤凰，曙阴群蜉蝣。
端为砥柱基，非干稻粱谋。
百炼要愈刚，万折空自柔。
减字木兰花
朱敦儒（宋代）

江南春水。罗幕黄昏寒未退。好个相知。唱到姮娥敛黛眉。

夜阑人醉。风露无情花有泪。画角残时。一片参旗红杏西。
庞书君女史惠赠纨扇诗以谢之
宗粲（清代）

桐阴如水环阶清，秋云压住帘波平。碧空飞下一轮月，虚堂飒飒凉风生。

是谁剪出齐纨洁，素影团圞傲霜雪。半施彩笔半金针，烘出婵娟真丽绝。

扇中美人好容华，赠扇人亦娇如花。海棠姿态梅风格，压倒群芳绝代夸。

感君宛转云情重，未曾识面先承宠。一握绸缪寄合欢，携来直当瑶华奉。

招凉徙倚绿窗前，望断银河渺渺天。寄语西风休报冷，秋凉忍向箧中捐。
自蓝塘至秋乡江口作
屈大均（明代）

滩声暮更急，风外亦潺湲。是夕兼微雨，吹泉满四山。

舟随初月引，梦向故林还。白鹭时相笑，君閒亦未閒。
宿大城寺
薛季宣（宋代）

断烟疏竹锁楼台，鄀子如今安在哉。明灭故城无限意，紫薇花傍夕阳开。
虞美人 其四 归兴寄郁光伯廷尉周质庵御
曹尔堪（清代）

草堂修竹犹无恙，绿净溪痕涨。春来小雨课耰锄，闲向梅花香里读残书。

邻家芳榭余烟草，红叶阶如扫。君恩肯许逐臣归，昨夜梦中先到旧渔矶。
隔浦莲近拍
杨泽民（宋代）

桑阴柔弄羽葆。莲渚芳容窈。翠叶浓漳屋，绵蛮时啭黄鸟。闲步挼嫩草。鱼儿闹。作队游苹沼。画屏小。纱厨簟枕，接挼沈醉犹倒。华胥境界，燕子几声催晓。携手兰房未步到。还觉。衷情知向谁表。
玉蝴蝶·望处雨收云断
柳永（宋代）

望处雨收云断，凭阑悄悄，目送秋光。晚景萧疏，堪动宋玉悲凉。水风轻，蘋花渐老，月露冷、梧叶飘黄。遣情伤。故人何在，烟水茫茫。
难忘，文期酒会，几孤风月，屡变星霜。海阔山遥，未知何处是潇湘。念双燕、难凭远信，指暮天、空识归航。黯相望。断鸿声里，立尽斜阳。
予病瘴乐天寄通中散碧腴垂云膏仍题四韵以慰远怀开坼之间因有酬答
元稹（唐代）

紫河变鍊红霞散，翠液煎研碧玉英。金籍真人天上合，盐车病骥轭前惊。

愁肠欲转蛟龙吼，醉眼初开日月明。唯有思君治不得，膏销雪尽意还生。
瑞莲歌
王禹偁（宋代）

江城五月江雨晴，荷花到处红交横。
宋家池上瑞莲生，嫋嫋出丛抽一茎。
茎端菡萏开两朵，忽似娥皇将女英。
九疑望断苍梧暮，低头并照湘波清。
花落莲成碧於卵，瑟瑟尘轻熨人眼。
萧郎弄玉合卺时，一齐覆下琉璃盏。
草木效灵载图史，守臣尽可闻天子。
吾君有诏抑祥瑞，异兽珍禽不为贵。
瑞莲无路达冕旒，也随众卉老池头。
吏民归美贺郡守，敢贪天功为己有。
古来善政数杜诗，桑无附枝麦两歧。
瑞莲信美产兹土，起予谩作闲歌辞。
年年更愿再熟稻，佁箱免使吾民饥。
高师鲁以诗求鹤膝杖且有诗坛寻盟之语戏次其
陈棣（宋代）

莫将好语趁时名，宝唾联篇得我惊。
酬唱蜂腰徒自苦，弃捐鹤膝太无情。
故人何止十年别，上座曾同千里行。
散策寻幽江上路，何时归践白鸥盟。
八月十六夜月
卢延让（唐代）

十六胜三五，中天照大荒。只讹些子缘，应号没多光。

桂老犹全在，蟾深未煞忙。难期一年事，到晓泥诗章。
端忞疲於哺蚕老妇悯而饷之余作古调以赞之
钱时（宋代）

族孙买叶中山归，恻然闻之矜尔疲。
长腰豚蹄亟送似，未暇问到而蚕饥。
此时此念难藏假，厩焚退朝遑恤马。
马非不爱爱我人，用违其才终土苴。
试问母今蚕几筐，间关未必能补疮。
我亦有蚕非条桑，他日天机云锦裳。
陈宜中第四十
文天祥（宋代）

管葛本时须，经纶中兴业。
有志乘鲸鳌，南纪阻归楫。
闻喜五咏 其三 胪传丹陛
赵完璧（明代）

瑞腾烟霭溢彤庭，仙御旌幢拂曙星。千载龙飞云雨合，九宵綍下姓名馨。

黄金台上天恩渥，玄锡人间晓梦醒。济济凤麟辉日月，儿曹忝窃庆周宁。
酬丁第五 其二
韩是升（清代）

羡君有母寿且康，树谖堂北忧都忘。同舟仙侣尽李郭，挥毫名句凌钱郎。

秋风挂帆潞河渚，落日吊古夷门旁。归来采兰更捕鲤，时时跽进琼霞浆。
咏美人治妆
江洪（南北朝）

上车畏不妍，顾盻更斜转。大恨画眉长，犹言颜色浅。
和张伯威见寄
释子淳（宋代）

今日重来坐暖霞，故人笑谓老年华。
劫空别有壶春在，云对青山兴莫涯。
句
李申之（宋代）

区区已上和亲策，安得元戎一点头。
送王仲矜倅兴元
楼钥（宋代）

蜀道难，难於上青天。
蜀道易，易於履平地。
蜀山天险固自若，视难为易在人尔。
王尊真有四方志，叱驭径行了无累。
早登岷峨仕阴城，谈笑动行千万里。
汉中由来说鸡肋，意谓弃之为可惜。
君今此去良似之，更欲远游寻故迹。
汉都南郑启炎图，秦置石牛山径闢。
淮阴拜将余高台，武侯葬处空松柏，
大笑出门何慨慷，天涯离愁各尽觞。
荷君走马却笑我，李侯参语夜未央。
君方往蹈功名机，何止别驾歌王祥。
先正九年遗爱在，更携故笏访甘棠。
玉山佳处以爱汝玉山草堂静分韵得静字
顾瑛（元代）

兰风荡丛薄，高宇日色静。林迥泛春声，帘疏散清影。

褰裳石萝古，濯缨水花冷。于焉奉华觞，聊以娱昼永。
示寂偈
释慧元（宋代）

五十五年梦幻身，东西南北孰为亲。白云散尽千山外，万里秋空片月新。
书怀赠南陵常赞府
李白（唐代）

岁星入汉年，方朔见明主。
调笑当时人，中天谢云雨。
一去麒麟阁，遂将朝市乖。
故交不过门，秋草日上阶。
当时何特达，独与我心谐。
置酒凌歊台，欢娱未曾歇。
歌动白紵山，舞回天门月。
问我心中事，为君前致辞。
君看我才能，何似鲁仲尼。
大圣犹不遇，小儒安足悲。
云南五月中，频丧渡泸师。
毒草杀汉马，张兵夺云旗。
至今西洱河，流血拥僵尸。
将无七擒略，鲁女惜园葵。
咸阳天下枢，累岁人不足。
虽有数斗玉，不如一盘粟。
赖得契宰衡，持钧慰风俗。
自顾无所用，辞家方来归。
霜惊壮士发，泪满逐臣衣。
以此不安席，蹉跎身世违。
终当灭卫谤，不受鲁人讥。
入山
黎崇宣（明代）

傍山结茅屋，翛然无四邻。岩壑互回薄，烟霞相鲜新。

田父喜我来，款接良殷勤。挟弩射飞雉，举网得细鳞。

饮我村中醪，坐我松树根。既劝亦已酬，微醉日又曛。

爱此野趣多，谁为鹿豕群。寄谢驱驰子，车马徒纷纷。
续芰谷杨兄枯荷行
释居简（宋代）

水冷秋不痕，镜我双蓬丝。举头见池叶，惄若丝不滋。

美人空谷歌无衣，问秋霣叶胡不思。叶纫成衣弗堪著，老洲宿渚无蘅若。

冰冷可煮枯可然，蕙风撚指浮碧涟，脆绿嫩紫仍田田。
山居二十咏 其十四 蔷薇
洪适（宋代）

竹外霞为幄，花间锦作篱。离宫多怨女，吃吃竟亡隋。
和百塔寺四首·水阁
黄庶（宋代）

山僧听泉心不足，凿池汲引为蟾泓。
自言犹欲洗俗耳，夜静为闻蛙黾声。
和咏物诗十首 其二 莺簧
卢龙云（明代）

胜游丝管日骈罗，更有新声绕绿柯。羌笛未如出谷响，秦筝难拟傍檐歌。

惊回思梦愁怀晓，鼓吹诗肠乐意多。断续流音听不尽，似从伊洛导春和。
家有含笑花开因成三首
李吕（宋代）

花开哂群芳，叶密相映带。
根移下岩谷，本无尘俗态。
紫萼斗含羞，翻嫌污香黛。
我俗谱此花，法书今乏蔡。
晚渡安平
施世骠（清代）

别浦津头渡，轻舟漾晚风。波寒鸥出没，舵转岸西东。

衡宇苍烟外，牛羊落照中。禽言花欲暮，云去岛俱空。

平濑沙倾斗，危樯月系弓。剧怜沧海望，惆怅意何穷。
资福训童行颂 其三
释怀深（宋代）

焚香礼拜莫匆匆，目睹心存对圣容。忏悔多生尘垢罪，愿承法水洗心胸。
和人游白云庄二首之一
贺铸（宋代）

原野正春风，登临一醉同。
阴晴时未定，今古思何穷。
山势落还起，溪流噎复通。
隐君方自得，可羡尔冥鸿。
二月初七日寿溪十绝
刘克庄（宋代）

丑石榕堪坐，晴坡草可眠。
若非古沂水，亦是小斜川。
寄文叔且问畏知近讯五首
赵蕃（宋代）

近来周子绝无书，目断西江双鲤鱼。
出处不应违素志，君如得来我归欤。
和夹谷佥事题钓台十首 其四
何梦桂（宋代）

误出山来亟已还，绝尘逸驾竟难攀。狂奴不了宫中事，剩得閒身宇宙间。
邠宁春日
李益（唐代）

桃李年年上国新，风沙日日塞垣人。

伤心更见庭前柳，忽有千条欲占春。
抵豫章
赵文（宋代）

泊舟豫章城，黑潦满道周。
街衢未改昔，故旧罕所留。
行投学子庐，假榻得小休。
灯前作家书，岂为儿女谋。
戒之筑土室，弟骨至则收。
茫茫念三年，此骨知在不。
置书就我寝，泫然泪双流。
二月初七日寿溪十绝
刘克庄（宋代）

仙不离人世，何须远觅仙。
桃花最深处，更著小渔船。
虚禅人发心丐田
释正觉（宋代）

虚廓襟怀作丐游，机缘处处定相投。
开田大义聊舒手，得意忘言暗点头。
白牯耕回山月晓，金刀煎断野云秋。
长连趺坐通身饭，一饱分明百不忧。
乙丑十月望前一日同人小集赋诗
张复纯（清代）

古洞何年凿，吾家几叶传。招来云外侣，都是酒中仙。

清兴殊无敌，清诗会有缘。迟迟下山去，谷鸟破轻烟。
迎广帅徐意一大参五首
李昴英（宋代）

别去凡山划七春，一廛今日是滕民。
拟撑钓舸迎前路，猿鹤从傍冷笑人。
僻居
张纲（宋代）

陋巷人谁乐，穷居意自安。拥门云树暗，缭径土花乾。

白发惊时速，青灯耿夜寒。中原满胡骑，一念一悲酸。
甲申被放南归再游飞云洞
林肇元（清代）

天地灵秀贵搜抉，抉而得之在岩穴。云藏于山天意奇，欲飞不飞殊骇谲。

我再登云一凭眺，山泉喷玉如腾笑。山僧留住情殷勤，巢父行矣头频掉。

吁嗟云兮且勿飞，我欲乘尔湘南归。再出当为天下雨，苍生属望功巍巍。
春山伴侣图
唐寅（明代）

春山伴侣两三人，担酒寻花不厌频。
好是泉头池上石，软莎堪坐静无尘。
和奇父二首
胡寅（宋代）

示病维摩体暂癯，羽閒中散礼诚疏。
已知道义能相与，故使情诚得自如。
前日又欣挥尘尾，何时重见命巾车。
栖迟甘就衡门下，不见龙章卧草庐。
游西湖天竺书所见成五绝句 其四
刘才邵（宋代）

千顷琉璃湛晓光，纷纷兰菊动秋香。疏烟小雨多情思，个是西湖淡薄妆。
秋日夜怀
刘沧（唐代）

砧杵寥寥秋色长，绕枝寒鹊客情伤。关山云尽九秋月，

门柳叶情三径霜。近日每思归少室，故人遥忆隔潇湘。

如何节候变容发，明镜一看愁异常。
梅花引（冬怨）
万俟咏（宋代）

晓风酸。晓霜乾。一雁南飞人度关。客衣单。客衣单。千里断魂，空歌行路难。

寒梅惊破前村雪。寒鸡啼破西楼月。酒肠宽。酒肠宽。家在日边，不堪频倚阑。
连日同四槐丈饮沈御史园有感
余继登（明代）

昨日看花花满枝，今朝花已半离披。因怜聚散浑如此，始信衰荣亦若斯。

令节正当三月候，相逢况是七年时。共君痛饮不沉醉，即使重来未有期。
水调歌头
范成大（宋代）

万里筹边处，形胜压坤维。恍然旧观重见，鸳瓦拂参旗。夜夜东旧衔月，日日西旧横雪，白羽弄空晖。人语半霄碧，惊倒路傍儿。分弓了，看剑罢，倚兰时。苍茫平楚无际，千古锁烟霏。野旷岷嶓江动，天阔崤函云拥，太白暝中低。老矣汉都护，却望玉关归。
又次申教授直宿三首
傅察（宋代）

皎皎虚堂带月清，金风入律露华明。
潘郎寓直生秋兴，韩子长歌忆短檠，
惊鹊绕枝巢未稳，幽虫临砌隐馀声。
却嫌诗思撩归梦，数尽高城长短更。
题补蹠翁图
俞德邻（宋代）

圣月无盈亏，劫烬有新故。嗟嗟补蹠翁，乃复不早悟。

为王虽云乐，万几实心蠹。世尊悯众生，引手弘六度。

以我智慧灯，照彼八正路。令于淤泥中，识此清净土。

我本有发僧，静参无二句。拊图对青山，了然见心素。

从兹谢笔墨，白云共朝暮。剥啄谁扣门，法喜慎勿语。
浣溪沙
张鎡（宋代）

无计长留月里花。收英巧付火前茶。绿尘飞处粉芳华。

午夜露浓天竺径，一秋香满玉川家。扫除残梦入云涯。
清平乐
李弥逊（宋代）

长红小白。何处寻梅格。日日南山云满额。暗老一分春色。

广平赋罢瑶香。细□花蕊商量。留得笔端雨露，后来收拾群芳。二月始得此词，故于末章见意。
复次韵寄子我四首 其四
晁说之（宋代）

汾阳勋业重彤卢，凉霍同封不世模。贫士岂知燕玉暖，幽眠莫世腻香疏。

从容耻与石为弟，寤寐欣逢仙降书。若是双流参六贵，锦围绣被又焉如。
次韵登凌歊台
萨都剌（元代）

山势如龙去复回，闲云野望护重台。
离宫夜有月高下，辇路日重人往来。
春色不随亡国尽，野花只作旧时开。
断碑衰草荒烟里，风雨年年上绿苔。
训蒙绝句 闻知
朱熹（宋代）

见固能知闻亦知，虽闻如与见同时。只缘一本元无二，千圣已亡心在兹。
人日雪二首 其一
释德洪（宋代）

今年人日雪，更在末山岩。泻行想堆垛，打窗时两三。

梦回清语默，寒重压衣衫。面壁孤风坐，知谁继夜参。
次赵赵夷仲
陈造（宋代）

赵侯才望屹撑空，肯我过从笑语同。
妙论全胜十年读，清篇分饷一襟风。
珷玞可用酬昆璞，涎颡何曾梦锦蒙。
莫把诗声陵此老，迟君谒帝画平戎。
遇五天僧入五台五首
贯休（唐代）

十万里到此，辛勤讵可论。唯云吾上祖，见买给孤园。

一月行沙吾，三更到铁门。白头乡思在，回首一销魂。

雪岭顶危坐，乾坤四顾低。河横于阗北，日落月支西。

水石香多白，猿猱老不啼。空馀忍辱草，相对色萋萋。

远礼清凉寺，寻真似善才。身心无所得，日月不将来。

白叠还图象，沧溟亦泛杯。唐人亦何幸，处处觉花开。

涂足油应尽，干陀帔半隳。辟支迦状貌，刹利帝家儿。

结印魔应哭，游心圣不知。深嗟头已白，不得远相随。

送迎经几国，多化帝王心。电激青莲目，环垂紫磨金。

眉根霜入细，梵夹蠹难侵。必似陀波利，他年不可寻。
南泉寺杂感
郭仑焘（清代）

寻幽来古寺，地僻心亦间。高僧容我居，山在户牖间。

古枫映葱茏，好鸟时往还。开轩延朝爽，世虑从之删。

读书及宵深，月出翠微湾。对此发长啸，十年混榛菅。
检校竹隐竹数三首
赵蕃（宋代）

忆昔山中居，朝莫惟脱粟。
何以居之安，赖此猗猗绿。
一朝顾舍去，梦寐劳心目。
今晨忽在眼，如客得归宿。
偶成
曹彦约（宋代）

恶习起时能自讼，谁知此是天然勇。
多少禅流妄诋诃，不如此勇元不动。
相和歌辞。婕妤怨
刘氏云（唐代）

君恩不可见，妾岂如秋扇。秋扇尚有时，妾身永微贱。

莫言朝花不复落，娇容几夺昭阳殿。
晓起闻明仲谒空叔尝过门追已无及继读观雾长
刘子翚（宋代）

公才凛若干将铸，胆落诗流失以倨。
弄毫邂逅即挥奇，造化玄以悉披露。
凌晨访客忽飞筇，双涧徐穿碧交互。
笑声只在竹林东，梦破急追无复处。
是时秋雾正涵空，润气一解骄阳怒。
霏霏半掩景贤峰，翳翳全没屯中树。
初疑争先摩玉垒，惊尘漠漠桑乾渡。
又如怀渴望梅林，细雨蒙蒙江左路。
烦公一吐胸中豪，与此氤氲角驰鹜。
可怜南山玄豹姿，终以班班作身误。
何如雾隐长暗然，岂用毛采夸夭嫮。
沾濡稻垄更潸珠，联络松岗尚横素。
南箕忽哆遂雄吞，顾视怳若南柯寤。
向来昧昧六合间，日月山河但如故。
世缘所遇孰非虚，不具真眼那能觑。
醯鸡瓮裹有全痴，陷虎以中惟一悟。
我虽不获从斯游。兀坐深观亦同趣。
况知陶令有名酒，未觉许询无胜具。
便思追膛胡公墩，恐激长言又生怖。
愿低笔力许我陪，韩孟才悬亦联句。
正月十四日祈谷坛礼成恭述
弘历（清代）

祭日逢金穰，祈年自古详。埢垣朝色辨，薪槱瑞烟飏。

三涤牲犹洁，成端币已量。济跄群就列，缀兆俨分行。

景福同春御，微忱奉璧将。礼成知有庆，颙若仰穹苍。
题戴文进莺啭鱼游图 其二
张萱（明代）

荒林野水纵春寒，出谷潜渊处处安。莫道上林春色好，须防香饵与金丸。
浣溪沙 秋闺闻雁
张学典（清代）

庭院萧疏落叶稠。数声寒雁起汀洲。惊回蝶梦故园游。

翠柳凋汀宁似惜，黄花憔悴不禁秋。仰看双影漫凝眸。
黄鹤楼野望
顾璘（明代）

黄鹤楼高玉笛哀，江声长绕碧窗回。孙刘去后空残垒，夏鄂登窗有壮怀。

重镇旌旄虚窃禄，荒洲词赋独怜才。乡关只在烟波外，何日扬帆破浪回。
次韵台州姚舜谐见赠二首 其二
赵抃（宋代）

过婺游台又倦勤，路旁驰看两州民。也知胜处青山旧，自恨来迟白发新。

暂憩瀛宫求道侣，载瞻方广想仁邻。贰车章句犹怜我，为是云泉无事人。
扫花游 恨
王韵梅（清代）

沁心浃骨，总事与情违，酿成苦楚。江淹漫赋。算填胸满臆，古今无数。

试问边鸿，错嫁明妃胡虏。更休语，有炼石女娲，此意无补。

往事知几许。叹连理枝头，妒花风雨。谁怜不遇。问王郎怎解，谢娘佳句。

已足伤心，莫说乌江项羽。三生误。望氤氲、何时低诉。
舟过仁王寺因口占一首
仲并（宋代）

平野绿远近，晴山翠纵横。
西风今日凉，天意济此行。
居士十日今，快意身已轻。
逢寺聊少憩，山僧苦相迎。
岂为余事来，泉石锺吾情。
风生本何意，松篁得之清。
向来城市口，无此笙竽声。
坐久百念歇，一雨秋意生。
所恨二三子，无怀可风倾。
少日戒客气，四十犹未平。
一事一错误，百年几折肱，
不如谢公等，穷山掩柴扃。
立秋夜溪闻笛有怀程孺文
张正蒙（明代）

相思意不尽，迢递且登楼。玉笛梅花夜，银床梧叶秋。

开帘片月上，傍水一萤流。今日萧条色，怜君万里游。
祝京兆草书歌一首
黄省曾（明代）

枝山草书天下无，妙洒岂特雄三吴。群萌万象出毫下，运肘便三风云俱。

□持浪转信神动，筋回墨纵皆春敷。分明造化宰君手，左攒右剪形形殊。

天愁鬼哭不宁岁，鸾惊龙骇谁争驱。迩来南海作仙今，观涛历险笔逾圣。

奇文豪咏兼称之，处处江山好挥映。余也飘飘紫台客，向长五岳将浮屐。

多君惠我远游篇，得展萝窗喜魂魄。呜呼羲之眼前人不识，笑杀千金买遗绩。
种菜
苏辙（宋代）

久种春蔬旱不生，园中汲水乱瓶罂。菘葵经火未出土，僮仆何瓶饱食羹。

强有人功趋节令，怅无甘雨困耘耕。家居闲暇厌长日，欲看年华上菜茎。
小园双竹呈瑞二首
岳珂（宋代）

曲槛红阑小圃西，平池影浸碧玻璃。
便同双剑看龙化，未许孤奁舞凤栖。
连袂纵观金谷妓，联篇频付锦囊奚。
使符永拟章江去，且听平安报帐犀。
和乡守朱监丞劝驾一首
刘克庄（宋代）

龚陈盛事记当年，重见奎星聚旧躔。
瑞日赋工岂迷色，庆云诗妙似非烟。
驰千里足相期远，占百花头孰敢先。
老子扶衰看昼锦，琼林春好莫留连。
哀哀词
徐积（宋代）

哀哀复哀哀，哀哀至此极。孤儿与慈母，中路忽相失。

恍惚须臾閒，终日不复得。谁复坐我堂，谁复入我室。

谁复饮儿酒，谁复哺儿食。儿饥复谁念，儿寒复谁恤。

耳不闻慈语，目不见慈色。譬如行路人，日远如一日。

行人犹可期，远道犹可追。天穷地尽处，一日犹可归。

哀哀复哀哀，此去无尽时。谁言生离别，不知死别离。

君不见人已闭门鸟已栖，黄昏冢畔孤儿啼。
花心动（客中见梅寄暖香书院）
赵长卿（宋代）

风软寒轻，暗香飘、扑面无限清楚。乍淡乍浓，应想前村，定是早梅初吐。马儿行过坡儿下，危桥外、竹梢疏处。半斜露。花花蕊蕊，灿然满树。

一饷看花凝伫。因念我西园，玉英真素。最是系心，婉娩精神，伴得水云仙侣。断肠没奈人千里，无计向、钗头频觑。泪如雨。那堪又还日暮。
闲居初夏午睡起·其二
杨万里（宋代）

松阴一架半弓苔，偶欲看书又懒开。
戏掬清泉洒蕉叶，儿童误认雨声来。
白酒歌为岩翁赋
黄庚（元代）

火云烧空日色烈，暑气着人方郁结。
岩翁宴客水亭东，竹色蕖香献清绝。
瓜削水晶莲剖珠，象箸犀盘盛陈列。
银罂捧出白玉醅，透鼻香浓风味别。
传来未到心已寒，滟滟琼光莹而洁。
初疑炎帝行冬令，壶结冰澌洗袢热。
又疑仙掌流沆瀣，破□倾来和玉屑。
谁向蓝田拾瑶英，酿成奇液色澄澈。
恐是太华井中溢，修绠铜瓶汲记竭。
又恐夜半雷破山，石髓分流乳泉裂。
既非西貉绵羊酥，又非缑山仙鹤血。
胡为照眼兴陆离，药玉盘中色难别。
令人敢冥不敢漱，怕有飞霜寒齿颊。
一杯一杯复不杯，肺腑尽化为冰雪。
忆昔曾诵坡仙诗，白酒无声泻油滑。
开编自觉馋涎流，讵谓今朝得亲啜。
主人醖藉如此酒，气味清醇韵芳冽。
餔糟诸子醉六经，抱负长才特施设。
君五作醴思用贤，应向商岩求曲蘖。
浴仙
徐积（宋代）

玉佩珠襦自辟尘，瑶池浴罢卧红云。指挥莫放香波去，留与龙儿并凤群。
贺新郎 登玉田峰
刘子寰（宋代）

柱杖凌高绝。望千山隐隐，波澜动摇天末。下有白云平远壑，涌起潮头喷雪。

浸绝岛、孤峰出没。赤县神州何处是，但风烟、杳杳迷空阔。

呼不见，古人物。

碧松枝下青瑶石。举头看、长空湛湛，淡琉璃色。上界屋辰多官府，夸父忙鞭日月。

任兔走、乌飞超忽。宇宙茫茫如许大，百年间、何用争优劣。

身世事，一毛发。
江南好
曾布（宋代）

江南客，家有宁馨儿。三世文章称大手，一门兄弟独良眉。藉甚众多推。

千里足，来自渥洼池。莫倚善题鹦鹉赋，青山须待健时归。不似傲当时。
送赵司理归永嘉
刘克庄（宋代）

终岁闭柴荆，于君面尚生。
客谈花判健，民道李官清。
方喜片言折，忽因微罪行。
吕侯今秉钺，羔雁必来迎。
寿母生朝 其三
朱熹（宋代）

阴澹园林岁欲霜，怪来和气满中堂。要知积善工夫巧，变得人间作寿乡。
昼过荷叶浦二首
陈造（宋代）

一舟失得关生死，中夜何人肆夺攘。
外此湖江多乐土，忆常通夕听渔榔。
八咏应制二首
上官仪（唐代）

启重帷，重帷照文杏。翡翠藻轻花，流苏媚浮影。

瑶笙燕始归，金堂露初晞。风随少女至，虹共美人归。

罗荐已擘鸳鸯被，绮衣复有蒲萄带。残红艳粉映帘中，

戏蝶流莺聚窗外。洛滨春雪回，巫峡暮云来。

雪花飘玉辇，云光上璧台。共待新妆出，清歌送落梅。

入丛台，丛台裛春露。滴沥间深红，参差散轻素。

妆蝶惊复聚，黄鹂飞且顾。攀折殊未已，复值惊飞起。

送影舞衫前，飘香歌扇里。望望惜春晖，行行犹未归。

暂得佳游趣，更愁花鸟稀。

且学鸟声调凤管，方移花影入鸳机。
叙州弟挽诗
魏了翁（宋代）

与女为兄弟，前年五十年。
并驱骖接革，偕立雁羞肩。
此意春融泄，中年俗纠缠。
每期身蚤退，白首对床眠。
贺清儒族祖病愈
徐搢珊（清代）

逾七高年患采薪，凭谁著手竟回春。剧时共拟游仙咏，愈后翻回隔世人。

却病味尝甘芋美，引年酒酿野萸新。由来不药中医说，仔细思之定有因。
用韵哭叶运干
项安世（宋代）

兰薰玉腻掌中雏，霅净苕深镜里居。
忍向芳洲爱鹦鹉，便随清梦化扶胥。
病多正要人扶杖，年少翻令我哭渠，
江汉西风吹老眼，一襟寒泪苦无余。
龙门八咏·阙口
刘长卿（唐代）

秋山日摇落，秋水急波澜。独见鱼龙气，长令烟雨寒。
谁穷造化力，空向两崖看。
真定即事，奉赠韦使君二十八韵
高适（唐代）

飘泊怀书客，迟回此路隅。问津惊弃置，投刺忽踟蹰。

方伯恩弥重，苍生咏已苏。郡称廉叔度，朝议管夷吾。

乃继三台侧，仍将四岳俱。江山澄气象，崖谷倚冰壶。

诏宠金门策，官荣叶县凫。擢才登粉署，飞步蹑云衢。

起草征调墨，焚香即宴娱。光华扬盛矣，霄汉在兹乎。

隐轸推公望，逶迤协帝俞。轩车辞魏阙，旌节副幽都。

始佩仙郎印，俄兼太守符。尤多蜀郡理，更得颍川谟。

城邑推雄镇，山川列简图。旧燕当绝漠，全赵对平芜。

旷野何弥漫，长亭复郁纡。始泉遗俗近，活水战场无。

月换思乡陌，星回记斗枢。岁容归万象，和气发鸿炉。

沦落而谁遇，栖遑有是夫。不才羞拥肿，干禄谢侏儒。

契阔惭行迈，羁离忆友于。田园同季子，储蓄异陶朱。

方欲呈高义，吹嘘揖大巫。永怀吐肝胆，犹惮阻荣枯。

解榻情何限，忘言道未殊。从来贵缝掖，应是念穷途。
和子骏洛中书事
范纯仁（宋代）

周公作邑遗成康，玉帛从兹走万方。四向山河围殿阁，千家花竹间田桑。

游人选胜停车马，词客寻春杂咏觞。幸得閒官陪几杖，欲酬佳句愧荒唐。
春日
张嵲（宋代）

老去仍羁旅，逢春非我春。物华随意别，感慨与时新。

柳重将迎客，花然似笑人。十年忧国泪，依旧洒衣巾。
乌夜啼
赵鼎（宋代）

檐花点滴秋清。寸心惊。香断一炉沈水、一灯青。

凉宵永。孤衾冷。梦难成。叶叶高梧敲恨、送残更。
送裴员外往江南
李嘉祐（唐代）

公务江南远，留驩幕下荣。枫林缘楚塞，水驿到湓城。

岸草知春晚，沙禽好夜惊。风帆几度泊，处处暮潮声。
过沙河县
夏子龄（清代）

乱辙临河整复斜，一鞭著力马喷沙。荒城避寇官招吏，野寺无僧佛破家。

尚有军书传契箭，从无烽堠响悲笳。哀鸿饥雁知多少，漂泊于今未有涯。
赠善公华严法师
饶节（宋代）

京国驰名四十年，华严说罢复谈禅。夜来一昔真忏悔，果然明月在秋天。
送张汝霖纠左冯翊六绝 其二
赵鼎（宋代）

平岳亭高一望间，烟霞缥缈揖飞仙。请君直跨刚风骑，去折山头十丈莲。
陈惟秦为其先人营葬久居永南山寄讯
徐熥（明代）

春事飘零倍忆君，满庭红雨落纷纷。鳌峰已作三秋别，马鬣新成四尺坟。

花下几回虚朗月，竹中长日赋停云。北邙正有松楸感，乌鸟声声不可闻。
题龙吟寺
叶秀发（宋代）

晓色明征辔，疏钟忽断林。谭经惊虎伏，说法引龙吟。

竹影残镫暗，苔痕落叶深。客怀无处适，攲枕听霜砧。
次韵王荐推官见寄
苏辙（宋代）

可怜衰病孰为媒，私喜邻邦得俊才。
玉案愧无酬锦绣，木瓜却俊报琼瑰。
风流似欲传诸谢，格律犹应学老梅。
始信山川出才士，扁舟新自宛溪来。
〈荐，宣人也。
〉
送李宝之
吕陶（宋代）

流落文场晚得名，十年犹未脱铨衡。轩昂本为太平起，愤叹却因多难成。

方略满怀期树立，尘埃蒙袂且将迎。由来不遇须藏器，岂是佯愚学宁生。
新安谣（三首）
李祯（明代）

新安野老发垂肩，说着先朝泪泫然。
洪武初年真少事，几曾轻到县衙前。
跋江天暮雨图
张元干（宋代）

千山忽暗雨来时，天末浓云送落晖。
老眼平生饱风浪，犹怜别浦钓船归。
贫舍写兴
陆游（宋代）

深山木食犹堪饱，上古巢居亦自安。
麦饭早庐吾已过，故应高卧有余欢。
禅人并化主写真求赞
释正觉（宋代）

衰形老容，瘦竹苍松。
野食丹山凤，云吟枯木龙。
对机何似当台镜，扣应恰如随杵钟。
了无一物，还我卢舂。
追忆梁益旧游
王材任（清代）

梁州秋叶落纷纷，沮水西来沔水分。斜去遥知南郑路，道傍曾拜武侯坟。

长藤婉婉缠秦树，寒雨昏昏湿栈云。邻近墓门谁勒石，征西尚有马将军。
登姑孰城楼
韦谦恒（清代）

丹阳城接大江流，雉堞犹余六代秋。《白纻歌》随元子去，青山名为谢公留。

楼台迤逦轻烟合，吴楚微茫落照浮。最喜女墙吟眺处，鸣榔声动见渔舟。
题郑时晖绣衣画梅和张东海武选韵
萧显（明代）

清夜珊珊响佩瑶，罗浮梦断酒初消。美人何处游仙去，独有遗容傍野桥。
送知古上人
吴融（唐代）

昔年离别浙河东，多难相逢旧楚宫。振锡才寻三径草，

登船忽楚一帆风。几程村饭添盂白，何处山花照衲红。

不似投荒憔悴客，沧浪无际问渔翁。
十月二十四日过弟观寓所出莱菔相款
陈著（宋代）

趁溪茅舍竹篱阴，石径如蛇屈曲深。
吏卒不行烟冷处，弟兄聊说岁寒心。
床头无酒可归算，窗外有鸡留伴吟。
过午忽修莱菔茶，悠长滋味在山林。
灯夕饮海楼时归自山中
黎彭龄（明代）

点点江鸥伴席前，西风鸾鹄较依然。月明灯市长三五，酒贳歌楼易十千。

杨氏彩棚围蜡炬，陆郎香魄老花田。雷惊大壑新湫起，疋练吴阊一鉴边。
西山望海
何霟（清代）

木脱山高眼了然，更当晴午不生烟。明明海色遥含日，白白霜痕竫贴天。

无那崖门思往事，若为蓬岛挟飞仙。平生几许乘桴意，尽在临风引领前。
夜坐
陆游（宋代）

蓬窗夜半竹骚然，坐守残编悄不眠。
辛苦空成左传癖，逍遥常媿大慈僊。
风宁可系功名误，日不能黏岁月迁。
明旦觅船湖上去，西村桃李淡春烟。
送徐衡仲归侍次福建帅属二首
张镃（宋代）

三年林曲喜谈丛，交荐俄闻得数公。
竟觅一官莲幕下，漫添千咏锦囊中。
时乖岂但冯唐老，性癖甘如叔夜慵。
应是黄花过江路，笑垂双袖立西风。
舶上谣送伯庸以番货事奉使闽浙十首 其二
宋本（元代）

琉球真蜡接阇婆，日本辰韩秽貊倭。番船去时遗碇石，年年到处海无波。
正月崇让宅
李商隐（唐代）

密锁重关掩绿苔，廊深阁迥此徘徊。
先知风起月含晕，尚自露寒花未开。
蝙拂帘旌终展转，鼠翻窗网小惊猜。
背灯独共馀香语，不觉犹歌起夜来。
题南昌县君临偃竹
米芾（宋代）

偃蹇宜如季，挥毫已逼翁。卫书无曲妙，琰慧有遗工。

乍睹虬如物，初披飒有风。顾藏维谨钥，化去或难穷。
宿焦山上方
郭天锡（元代）

扬子江头风浪平，焦山寺里晚钟鸣。
炉烟已断灯花落，唤起山僧看月明。
霜 其三
吴渊（宋代）

园丁编竹亦勤哉，老蔓纤条费剪裁。杳杳翠云深作洞，霏霏香雪簇成堆。

玉虬飞下盘千尺，金爵携将饮百杯。说与此花狼籍后，园林杖履亦稀来。
送李惟肖尉尤溪
陈襄（宋代）

朝廷厌烦苛，往还按察诏。
四方小大官，政恶日无谯。
悲哉穷远小，天耳不可嘂。
讼争细毛发，吏议举烽爝。
追胥烦闾里，符牒纷以炤。
利手肆指撄，百巧凿孔窍。
齐氓一扰攘，沸若烹鲜铫。
上下漫不省，鳏寡日相吊。
咨嗟梦得材，连蹇十铨调。
今复欝不施，一尉滨海峤。
蠢兹尤溪小，习俗攻险僄。
尺表易为直，长戈固难掉。
吾闻政无小，媺恶出号召。
虽尔主盗官，操权宁非要。
近岁小艰食，群小屡轩逃。
挥刀力诛锄，加以原火燎。
政令务宽简，威肃宜震曜。
武事戒不习，贱策贵前料。
山林剔逋逃，道路剪攻剽。
食禁宁疏网，私兵勿容鞘。
尝闻伍保法，慎置理宜妙。
法至奸可革，无事省巡徼。
勿嗟厥位淹，十室聊歌笑。
往矣有吾小，疮痍方尔疗。
游韦七洞庭别业
孟郊（唐代）

洞庭如潇湘，叠翠荡浮碧。松桂无赤日，风物饶清激。

逍遥展幽韵，参差逗良觌。道胜不知疲，冥搜自无斁。

旷然青霞抱，永矣白云适。崆峒非凡乡，蓬瀛在仙籍。

无言从远尚，还思君子识。波涛漱古岸，铿锵辨奇石。

灵响非外求，殊音自中积。人皆走烦浊，君能致虚寂。

何以祛扰扰，叩调清淅淅。既惧豪华损，誓从诗书益。

一举独往姿，再摇飞遁迹。山深有变异，意惬无惊惕。

采翠夺日月，照耀迷昼夕。松斋何用扫，萝院自然涤。

业峻谢烦芜，文高追古昔。暂遥朱门恋，终立青史绩。

物表易淹留，人间重离析。难随洞庭酌，且醉横塘席。
和立斋荔子楼韵
王柏（宋代）

我久抱离索，加子忧患薰。
血气日以耗，话别难为情。
之子行迈迈，征车从仁兄。
闽岭在何处，目断遮行云。
素□播芳郁，丹荔尝鲜新。
重楼一以眺，千古乘桴心。
海风驾空来，徘徊振书襟。
遥知意轩豁，尘袂何由亲。
惟有清夜梦，栩栩逾南岑。
曜灵倏西迈，剥啄来嘉音。
见书如见面，瑰词袭鱼鳞。
朋友正欢慰，喜气腾家林。
呼童烹露芽，蟹眼时一斟。
是中有隽永，透入肝肠深。
补牛尾八阕乐歌辞 其五 敬天常
张孟兼（明代）

聿康回自神兮，彼天折其柱。维民彝俶乱兮，畴日监而在兹。

乃维其斁，乃安其度。
题金廷标写意秋英十八种 其十五 金盏
弘历（清代）

折来疑带露瀼瀼，盏是秋金色是黄。钟令昔称善醒酒，一中之审又何妨。
送赵咏道还侍兼简然道昆仲
赵蕃（宋代）

既见章江水，重逢怀玉山。
匆匆成履躧，草草仅荆班。
遥想献觞后，应多对雨閒。
期君好兄弟，并辔古人间。
秋日志感次和佘素思明府 其二
严而舒（明代）

雨点萤飞月色稀，寒泉竹引到岩扉。黄花满径牵吟绪，白雁横空报曙晖。

自信行藏惟有是，敢言声气遂全非。东山不久留安石，未许乘閒问钓矶。
为丘桂岩司门题和靖雪后看梅图
释绍昙（宋代）

破晓湖山入画时，短篷摇雪傍疏篱。一心只在梅花上，冻损吟身也不知。